XX.  Alexander II papa Lanfranci abbatis monasterium, « quod Cadomi construitur, » tuendum suscipit.   (Anno 1063.) [MABILL.,  Annal. Ord. S. Bened.  IV, 643.]
Charissime fili Lanfrance abbas, quia in tantam te excrevisse religionem cognoscimus, ut non solum de propria salute studiosus existeres, verum etiam communem vitam eligentibus monasterium construeres ac formam religionis provideres, inclinati precibus tuis, monasterium tuum quod Cadomi construitur sub tutela et defensione apostolicae sedis recipimus, et omne jus ipsius monasterii ad sollicitudinis tuae tuorumque successorum studium decernimus pertinere.